[...mbombong] prakawis (adpokat) milanipun dados adpokat makatên, sêdyanipun namung badhe angsal yatra kauntungan lan kapengin angsal pangaji-ajining sanès, adpokat mêsthi badhe adamêl unggul utawi mênangipun tiyang ingkang binombong, dados èsthining manah sangêt ambudi murih mênangipun, makatên wau botên namung anggènipun nêdya amênangakên dhatêng tiyang ingkang binombong, mawi gêgembolan kamelikan: yèn unggul prakawisipun, mêsthi badhe kuncara namanipun lan mindhak ingaosan, anggènipun nindakakên padamêlan wau dipun titi kalayan sangêt, amargi gadhah pangangkah murih sagêda angsal yatra lan pangalêmbana. Ing mangke saupami sêdya utawi pangangkahipun wau ingewahan, osiking manah ingkang nêdya angsal yatra lan pangalêmbana wau kabucal, lajêng nêring manah katekadna paedahipun dhatêng akathah, sarta anggènipun anglampahi padamêlan makatên wau amargi namung anglampahi kuwajibanipun kemawon, dados botên amargi kapengin angsal pituwas utawi paedah ingkang tumrap dhatêng badanipun piyambak, namung sabab kabêkta saking wajibipun, sarta malih samukawis pandamêl wau sae [sa...]